Tsvangirai het kolonkankerMorgan Tsvangirai, voormalige eerste minister van Zimbabwe en leier van die MDC Morgan Tsvangirai, leier van die MDC, die opposisieparty in Zimbabwe, het Maandag bekend gemaak dat hy kolonkanker het. Tsvangirai, wat onlangs Suid-Afrika besoek het vir mediese behandeling, het gesê die toestand is in Suid-Afrika gediagnoseer nadat sy Zimbabwiese dokters hom verwys het. Hy begin vandeesweek met chemoterapie. “My dokters in Zimbabwe het my op 8 Mei na Suid-Afrikaanse dokters verwys, waar dit bevestig is dat ek kolonkanker het,” het hy verduidelik. Hy het bygevoeg hy het reeds ŉ suksesvolle operasie in Suid-Afrika ondergaan. Tsvangirai het gesê hy het die besluit geneem om sy toestand bekend te maak, aangesien hy glo dat die gesondheid van nasionale leiers, ook politici, nie onderwerp moet word aan spekulasie en onsekerheid nie. Hy het gesê hy is vasbeslote om die kanker te oorwin. “Kom ons bly intussen gefokus op die nasionale krisis waardeur ons in die gesig gestaar word,” het hy gesê.